CELEX: 62008TN0571
Language: mt
Date: 2008-12-22 00:00:00
Title: Kawża T-571/08: Rikors ippreżentat fit- 22 ta' Diċembru 2008 — Il-Ġermanja vs Il-Kummissjoni

7.3.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 55/41
            
         Rikors ippreżentat fit-22 ta' Diċembru 2008 — Il-Ġermanja vs Il-Kummissjoni
   (Kawża T-571/08)
   (2009/C 55/74)
   Lingwa tal-kawża: Il-Ġermaniż
   Partijiet
   
      Rikorrenti: Ir-Repubblika Federali tal-Ġermanja (rappreżentanti: M. Lumma u B. Klein)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-Deċiżjoni tal-Kummissjoni tat-30 ta' Ottubru 2008 fil-proċediment “Għajnuna mill-Istat C 36/07 — Għajnuna mill-Istat lil Deutsche Post AG” dwar l-ordni li tiġi pprovduta informazzjoni;
            
         
               —
            
            
               tikkundanna lill-konvenuta għall-ispejjeż.
            
         Motivi u argumenti prinċipali
   Ir-rikors huwa dirett kontra d-Deċiżjoni tal-Kummissjoni tal-Komunitajiet Ewropej C(2008) 6468, tat-30 ta' Ottubru 2008, li tirrigwarda għajnuna mill-Istat tal-Ġermanja C 36/07 (ex NN 25/07) u fejn il-Kummissjoni stiednet lill-Ġermanja, skont l-Artikolu 10(3) tar-Regolament tal-Kunsill (KE) Nru 659/1999, sabiex tgħaddilha d-dokumenti, l-informazzjoni u d-data kollha neċessarja għall-evalwazzjoni tad-dħul u tal-infiq ta' Deutsche Post mill-1989 sal-2007.
   Ir-rikorrenti tinvoka żewġ motivi.
   Fl-ewwel motiv, ir-rikorrenti ssostni li l-ordni għal provvista ta' informazzjoni hija vvizzjata bi ksur ta' forom proċedurali sostanzjali.
   
               —
            
            
               Il-kundizzjonijiet sabiex jiġi stabbilit terminu b'mod effikaċji kif ukoll “ittra ta' tfakkir li tistabbilixxi terminu supplimentari” fis-sens tal-Artikolu 5(2) u tal-Artikolu 10(3) tar-Regolament Nru 659/1999 ma ġewx sodisfatti. Sussidjarjament, ir-rikorrenti tirreferi għall-fatt li t-terminu stabbilit fl-ordni għal provvista ta' informazzjoni huwa, minnu nnfisu, sproporzjonat.
            
         
               —
            
            
               Barra minn hekk, l-ordni għal provvista ta' informazzjoni ma tirrispettax il-protezzjoni tas-sigrieti professjonali ta' Deutsche Post AG, li hija stabbilita fl-Artikolu 287 KE, għaliex id-data ntbagħatet probabbilment għal evalwazzjoni lil impriża esterna, impriża li tista' taħdem ukoll għal kompetituri ta' Deutsche Post AG, u l-Kummissjoni tirrifjuta li tipprovdi informazzjoni supplimentari f'dan ir-rigward.
            
         Fit-tieni motiv, ir-rikorrenti tikkonstata li l-ordni għal provvista ta' informazzjoni tikser ukoll l-Artikoli 87(1) u 86(2) KE, flimkien mal-prinċipji ta' proporzjonalità u taċ-ċertezza legali, għaliex id-data mitluba ma hija neċessarja għall-evalwazzjoni ta' ebda waħda mit-tliet miżuri Statali inkwistjoni abbażi tad-dritt dwar l-għajnuna mill-Istat.